RESOLUCIÓN do 25 de xuño de 2009, da Secretaría Xeral da Emigración, pola que se establecen e se regulan os programas de bolsas destinadas aos cidadáns galegos residentes no exterior para a realización de estudos universitarios e de formación profesional durante o curso académico 2009-2010.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 01/07/2009

Após a publicación do Decreto 79/2009, do 19 de abril, polo que se establece a estrutura orgánica da Xunta de Galicia, o Decreto 82/2009, do 21 de abril, polo que se establecen os centros directivos dependentes da Presidencia da Xunta de Galicia e o Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia, a Secretaría Xeral da Emigración configúrase como o órgano superior da Administración da Comunidade Autónoma ao que lle corresponden, entre outras, as competencias en materia de desenvolvemento da Lei 4/1983, do 15 de xuño, de recoñecemento da galeguidade, as relacións coas comunidades galegas no exterior, así como a confección e xestión dos programas de formación ou especialización a elas dirixidos.
Así mesmo, a disposición adicional segunda do Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia desconcentra no secretario xeral da Emigración a competencia para a aprobación das bases, a convocatoria e a resolución das axudas e subvencións do seu respectivo ámbito de competencia.
Esta resolución abrangue a convocatoria anual e as bases reguladoras dos programas de bolsas destinadas aos cidadáns galegos residentes no exterior para a realización de estudos universitarios e de formación profesional durante o curso académico 2009-2010.
O primeiro dos programas convocados pretende que os estudantes residentes no estranxeiro poidan realizar estudos conducentes á obtención do título de licenciado, enxeñeiro, arquitecto, diplomado, mestre, enxeñeiro técnico e arquitecto técnico ou a nova titulación de graduado. Búscase que estes mozos e mozas poidan formarse no eido cultural e educativo galego, dentro das súas institucións académicas, para que posteriormente desenvolvan o seu labor profesional, ao mesmo tempo que se contribúe ao fortalecemento das súas orixes galegas.
Para acadar a finalidade pretendida, cóntase coa colaboración da Secretaría Xeral de Universidades da Consellería de Educación e Ordenación Universitaria que participa tanto no financiamento do programa como na selección dos beneficiarios a través da súa presenza na comisión seleccionadora dos expedientes. Esta participación pon de manifesto o seu interese en promover un programa que contribúa ao financiamento de estudos universitarios nas universidades do sistema universitario de Galicia.
O segundo programa de bolsas está dirixido a axudar a sufragar os gastos derivados da realización de estudos de terceiro ciclo (etapa de formación) así como da realización de estudos universitarios que conducen á obtención do título de máster universitario.
O Real decreto 1393/2007, do 29 de outubro, polo que se establece a ordenación das ensinanzas universitarias oficiais, establece que as ensinanzas de máster teñen como finalidade a adquisición polo estudante dunha formación avanzada, de carácter especializado ou multidisciplinar, orientada á especialización académica ou profesional ou ben promover a iniciación en tarefas investigadoras.
O establecemento dos novos títulos de máster universitario constitúe unha das modificacións de máis transcendencia no proceso europeo de cambio estrutural das ensinanzas universitarias e supón un gran reto para as universidades e a administración educativa que se ven obrigadas ao desafío de impulsar estudos de posgrao de máxima calidade. En Galicia, a reforma plásmase na aprobación dos decretos 51/2006, do 23 de marzo e 13/2007, do 1 de febreiro, polo que se autoriza a implantación de estudos oficiais de posgrao nas universidades do sistema universitario de Galicia.
Así pois, a Secretaría Xeral da Emigración pretende fomentar a especialización académica, a profesionalización e a iniciación á investigación dos galegos con titulación universitaria residentes no estranxeiro, tendo en conta a oferta de estudos de terceiro ciclo e de ensinanzas de máster que proporcionen as universidades que comprenden o sistema universitario de Galicia: Santiago de Compostela, A Coruña e Vigo.
O terceiro programa de bolsas, para a realización de estudos de formación profesional de grao superior convócase en colaboración coa Dirección Xeral de Educación, Formación Profesional e Innovación Educativa da Consellería de Educación e Ordenación Universitaria. Os estudos de formación profesional teñen por finalidade preparar os/as alumnos/as para a actividade nun campo profesional e facilitar a súa adaptación ás modificacións laborais que poden producirse ao longo da súa vida, así como contribuír ao seu desenvolvemento persoal, ao exercicio da cidadanía democrática e á aprendizaxe permanente.
O procedemento de concesión destas bolsas realizarase en réxime de concorrencia competitiva, mediante a comparación e avaliación dos méritos achegados polos solicitantes co fin de establecer una prelación entre estes de acordo cos criterios de valoración que se establecen e respectando os principios de obxectividade, igualdade e non-discriminación.
En virtude do exposto, e no exercicio das competencias atribuídas pola disposición adicional segunda do Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia e de conformidade co disposto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, a Lei 38/2003, do 17 de novembro, xeral de subvencións, a Lei 9/2007, do 13 de xuño, de subvencións de Galicia, o Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, a Lei 4/2006, do 30 de xuño, de transparencia e boas prácticas na Administración pública galega, a Lei 30/1992, do 26 de novembro, de réxime xurídico das administracións públicas e do procedemento administrativo común e demais normativa de desenvolvemento, logo de informe da Asesoría Xurídica e da Intervención Delegada deste órgano,
DISPOÑO:
Capítulo I
Programas de bolsas 2009-2010
Sección primeira
Programa 1: bolsas para a realización de estudos universitarios de carácter oficial e validez en todo o territorio nacional en calquera das tres universidades de Galicia
Artigo 1º.-Obxecto.
Esta resolución ten por obxecto a convocatoria, en réxime de concorrencia competitiva, de bolsas de nova adxudicación ou a súa prórroga, para a realización de estudos presenciais universitarios conducentes á obtención do título de licenciado, enxeñeiro, arquitecto, diplomado, mestre, enxeñeiro técnico e arquitecto técnico ou a nova titulación de graduado en calquera das tres universidades galegas.
As ditas bolsas terán como finalidade axudar a sufragar parte dos gastos académicos derivados dos estudos (incluídas as taxas académicas correspondentes aos estudos elixidos), da estadía, manutención e da viaxe de ida e volta entre o lugar de residencia no estranxeiro e a Comunidade Autónoma de Galicia.
Artigo 2º.-Requisitos dos solicitantes.
Poderán solicitar estas axudas os galegos e os seus descendentes ata o segundo grao, que cumpran os seguintes requisitos:
1. Residencia no estranxeiro do solicitante da bolsa.
2. No caso de solicitar unha prórroga da bolsa concedida en convocatorias anteriores, o solicitante deberá acreditar a residencia da súa unidade económica familiar no estranxeiro e ter superados o 75% das materias ou créditos nos que estivo matriculado no curso 2008-2009, incluíndo o proxecto fin de carreira.
3. Estar admitido/a para cursar estudos presenciais conducentes á obtención do título de licenciado, enxeñeiro, arquitecto, diplomado, mestre, enxeñeiro técnico e arquitecto técnico ou a nova titulación de graduado durante o curso 2009-2010, na universidade de Santiago de Compostela, A Coruña ou Vigo. Os beneficiarios das bolsas deberán estar matriculados en, como mínimo, 50 créditos, incluído neles o proxecto fin de carreira.
Artigo 3º.-Documentación.
Os solicitantes das bolsas deberán achegar a seguinte documentación:
a) Solicitude segundo o modelo normalizado (anexo I).
b) Fotocopia compulsada do seu documento nacional de identidade, pasaporte en vigor ou doutro documento acreditativo da identidade e nacionalidade do solicitante.
c) Documentación xustificativa que acredite a súa condición de galego ou ascendencia galega.
d) Acreditación da residencia no estranxeiro do solicitante da bolsa mediante o correspondente certificado de inscrición no Rexistro de Matrícula Consular correspondente á demarcación na que teña o seu domicilio. No caso de non posuír a nacionalidade española, o solicitante deberá achegar a documentación oficial que acredite a súa residencia no estranxeiro.
As persoas que soliciten unha prórroga da bolsa concedida en convocatorias anteriores, deberán acreditar a residencia no estranxeiro da súa unidade económica familiar mediante a presentación dos correspondentes certificados de inscrición no Rexistro de Matrícula Consular. Todas as certificacións presentadas deberán ser expedidas con data posterior á de publicación desta convocatoria.
e) Documentación xustificativa da súa admisión nos estudos para os que se solicita a bolsa, expedida pola universidade correspondente. No caso de solicitar unha prórroga da bolsa concedida en convocatorias anteriores, a documentación presentada deberá acreditar que o solicitante da bolsa ten superados o 75% dos créditos nos que estivo matriculado no curso 2008/2009.
f) Copia da declaración da renda da unidade familiar correspondente ao exercicio 2008. No caso dos traballadores por conta propia ou de non estar suxeito á declaración ante a Facenda, deberanse achegar documentos xustificativos dos ingresos da unidade familiar no ano 2008.
g) Certificación académica que acredite os estudos realizados polo solicitante, figurando a duración, materias cursadas e cualificacións obtidas, así como a escala de notas aplicada polo centro onde se realizaron os estudos.
h) Declaración de que o solicitante non ten concedidas, para os mesmos estudos para os que se solicita a bolsa, outras axudas ou subvencións das distintas administracións públicas competentes ou calquera dos seus organismos, entes ou sociedades (anexo IV).
i) Declaración de non estar incurso o solicitante en prohibición para obter a condición de beneficiario de subvención (anexo V).
j) Declaración responsable de non ter débedas pendentes coa Administración tributaria estatal e autonómica, así como coa Seguridade Social (anexo VI).
k) Declaración do compromiso de utilización da lingua galega en todas as actividades para as que se solicita a axuda, se é o caso (anexo VII).
Todos os documentos que se acheguen deberán ser oficiais e estar expedidos polas autoridades competentes, de acordo co ordenamento xurídico do país de que se trate. Así mesmo, deberán vir acompañados da súa tradución se están nun idioma distinto ao castelán ou galego.
Artigo 4º.-Comisión seleccionadora.
A selección dos candidatos efectuarase por unha comisión seleccionadora, integrada por:
-O/a subdirector/a xeral de centros e comunidades galegas da Secretaría Xeral da Emigración, ou persoa en quen delegue.
-O/a subdirector/a xeral de universidades da Consellería de Educación e Ordenación Universitaria, ou persoa en quen delegue.
-Un funcionario de cada un destes departamentos, dos cales un actuará como secretario, con voz e voto.
-Os/as vicerreitores/as tres universidades galegas competentes na materia ou persoa en quen deleguen.
Esta comisión axustarase no seu funcionamento ao previsto no capítulo II do título II da Lei 30/1992, de réxime xurídico das administracións públicas e de procedemento administrativo común.
Sección segunda
Programa 2: bolsas para a realización de estudos de terceiro ciclo (etapa de formación) e para a realización de ensinanzas conducentes á obtención do título de máster universitario en calquera das tres universidades de Galicia
Artigo 5º.-Obxecto.
Esta resolución ten por obxecto a convocatoria, en réxime de concorrencia competitiva, de bolsas de nova adxudicación ou a súa prórroga, para a realización de estudos de terceiro ciclo na etapa de formación (en ningún caso na etapa de investigación) e para a realización de ensinanzas conducentes á obtención do título de máster universitario, nalgunha das universidades do sistema universitario de Galicia.
As ditas bolsas terán como finalidade axudar a sufragar parte dos gastos académicos derivados dos estudos (incluídas as taxas académicas correspondentes aos estudos elixidos), da estadía, manutención e da viaxe de ida e volta entre o lugar de residencia no estranxeiro e a Comunidade Autónoma de Galicia.
Artigo 6º.-Requisitos dos beneficiarios.
Poderán solicitar estas axudas os galegos e os seus descendentes ata segundo grao, que cumpran os seguintes requisitos:
1. Residencia no estranxeiro do solicitante da bolsa.
2. No caso de solicitar unha prórroga da bolsa concedida en convocatorias anteriores, o solicitante deberá acreditar a residencia da súa unidade económica familiar e ter superados o 75% dos créditos nos que estivo matriculado no curso 2008-2009.
3. Estar admitido/a no curso 2009-2010 nun programa de terceiro ciclo ou nun dos máster universitarios autorizados pola Xunta de Galicia e impartidos nas universidades de Santiago de Compostela, A Coruña ou Vigo.
Artigo 7º.-Documentación.
Os solicitantes das bolsas deberán achegar a seguinte documentación:
a) Solicitude segundo o modelo normalizado (anexo II).
b) Fotocopia compulsada do seu documento nacional de identidade, pasaporte en vigor ou doutro documento acreditativo da identidade e nacionalidade do solicitante.
c) Documentación xustificativa que acredite a súa condición de galego ou ascendencia galega.
d) Acreditación da residencia no estranxeiro do solicitante da bolsa mediante o correspondente certificado de inscrición no Rexistro de Matrícula Consular correspondente á demarcación na que teña o seu domicilio. No caso de non posuír a nacionalidade española, o solicitante deberá achegar a documentación oficial que acredite a súa residencia no estranxeiro.
As persoas que soliciten unha prórroga da bolsa concedida en convocatorias anteriores, deberán acreditar a residencia no estranxeiro da súa unidade económica familiar mediante a presentación dos correspondentes certificados de inscrición no Rexistro de Matrícula Consular. Todas as certificacións presentadas deberán de ser expedidas con data posterior á de publicación desta convocatoria.
e) No caso de solicitar unha bolsa para a realización de estudos de terceiro ciclo (etapa de formación) deberá achegar un certificado do/a secretario/a do correspondente departamento que acredite que o Consello ou a Comisión de Departamento admitiu ao solicitante nun programa de terceiro ciclo impartido nese departamento. No caso de solicitar unha prórroga da bolsa concedida en convocatorias anteriores, o certificado presentado deberá acreditar a continuidade nos estudos no vindeiro curso académico por parte do solicitante.
f) No caso de solicitar unha bolsa para a realización de ensinanzas de máster deberán achegar documento acreditativo de estar admitido/a no curso 2009-2010 nun dos másters universitarios autorizados pola Xunta de Galicia e impartidos en calquera das universidades de Santiago de Compostela, A Coruña e Vigo. No caso de solicitar unha prórroga da bolsa concedida en convocatorias anteriores, a documentación presentada deberá acreditar a continuidade nos estudos no vindeiro curso académico por parte do solicitante e ter superados o 75% dos créditos nos que estivo matriculado no curso 2008-2009.
g) Copia da declaración da renda da unidade familiar correspondente ao exercicio 2008. No caso dos traballadores por conta propia ou de non estar suxeito á declaración ante a Facenda, deberanse achegar documentos xustificativos dos ingresos da unidade familiar no ano 2008.
h) Certificación académica que acredite os estudos universitarios realizados polo solicitante, figurando a duración, materias cursadas e cualificacións obtidas, así como a escala de notas aplicada polo centro onde se realizaron os estudos.
i) Declaración de que o solicitante non ten concedidas, para os mesmos estudos para os que se solicita a bolsa, outras axudas ou subvencións das distintas administracións públicas competentes ou calquera dos seus organismos, entes ou sociedades (anexo IV).
j) Declaración de non estar incurso o solicitante en prohibición para obter a condición de beneficiario de subvención (anexo V).
k) Declaración responsable de non ter débedas pendentes coa Administración tributaria estatal e autonómica, así como coa Seguridade Social (anexo VI).
l) Declaración do compromiso de utilización da lingua galega en todas as actividades para as que se solicita a axuda, se é o caso (anexo VII).
Todos os documentos que se acheguen deberán ser oficiais e estar expedidos polas autoridades competentes, de acordo co ordenamento xurídico do país de que se trate. Así mesmo, deberán vir acompañados da súa tradución se están nun idioma distinto ao castelán ou galego.
Artigo 8º.-Comisión seleccionadora.
A selección dos candidatos será efectuada por unha comisión seleccionadora, presidida polo/a subdirector/a xeral de centros e comunidades galegas e integrada por dous funcionarios da Secretaría Xeral da Emigración, dos cales un actuará como secretario, con voz e voto.
Esta comisión axustarase no seu funcionamento ao previsto no capítulo II do título II da Lei 30/1992, de réxime xurídico das administracións públicas e do procedemento administrativo común.
Sección terceira
Programa 3: bolsas para a realización de estudos de formación profesional de grao superior en centros docentes públicos e centros privados da Comunidade Autónoma de Galicia que teñan estas ensinanzas concertadas
Artigo 9º.-Obxecto.
Esta resolución ten por obxecto a convocatoria, en réxime de concorrencia competitiva, de bolsas para a realización de estudos de formación profesional de grao superior en centros docentes públicos e centros privados da Comunidade Autónoma de Galicia que teñan estas ensinanzas concertadas. As ditas bolsas terán como finalidade axudar a sufragar parte dos gastos académicos derivados dos estudos, da estadía, manutención e da viaxe de ida e volta entre o lugar de residencia no estranxeiro e a Comunidade Autónoma de Galicia.
Artigo 10º.-Requisitos dos beneficiarios.
Poderán solicitar estas axudas os galegos e os seus descendentes ata segundo grao, que cumpran os seguintes requisitos:
1. Residencia no estranxeiro do solicitante da bolsa.
2. Estar matriculado/a no curso 2009-2010 nalgún ciclo formativo de grao superior nun centro docente público ou centro privado da Comunidade Autónoma de Galicia que teñan estas ensinanzas concertadas.
Artigo 11º.-Documentación.
Os solicitantes das bolsas deberán achegar a seguinte documentación:
a) Solicitude segundo o modelo normalizado (anexo III).
b) Fotocopia compulsada do seu documento nacional de identidade, pasaporte en vigor ou doutro documento acreditativo da identidade e nacionalidade do solicitante.
c) Documentación xustificativa que acredite a súa condición de galego ou ascendencia galega.
d) Acreditación da residencia no estranxeiro do solicitante da bolsa mediante o correspondente certificado de inscrición no Rexistro de matrícula consular, correspondente á demarcación na que teñen o seu domicilio. No caso de non posuír a nacionalidade española o solicitante deberá achegar a documentación oficial que acredite a residencia no estranxeiro.
e) Xustificante de solicitude de matrícula ou de estar matriculado para o curso 2009-2010 nalgún centro docente público ou centro privado da Comunidade Autónoma de Galicia que teñan estas ensinanzas concertadas.
f) Copia da declaración da renda da unidade familiar correspondente ao exercicio 2008. No caso dos traballadores por conta propia ou de non estar suxeito á declaración ante a Facenda, deberanse achegar documentos xustificativos dos ingresos da unidade familiar no ano 2008.
g) Certificación académica que acredite os estudos realizados polo solicitante, figurando a duración, materias cursadas e cualificacións obtidas, así como a escala de notas aplicada polo centro onde se realizaron os estudos.
h) Declaración de que o solicitante non ten concedidas, para os mesmos estudos para os que se solicita a bolsa, outras axudas ou subvencións das distintas administracións públicas competentes ou calquera dos seus organismos, entes ou sociedades (anexo IV).
i) Declaración de non estar incurso o solicitante en prohibición para obter a condición de beneficiario de subvención (anexo V).
j) Declaración responsable de non ter débedas pendentes coa Administración tributaria estatal e autonómica, así como coa Seguridade Social (anexo VI).
k) Declaración do compromiso de utilización da lingua galega en todas as actividades para as que se solicita a axuda, se é o caso (anexo VII).
Todos os documentos que se acheguen deberán ser oficiais e estar expedidos polas autoridades competentes, de acordo co ordenamento xurídico do país de que se trate. Así mesmo, deberán vir acompañados da súa tradución se están nun idioma distinto ao castelán ou galego.
Artigo 12º.-Comisión seleccionadora.
A selección dos candidatos será efectuada por unha comisión seleccionadora, integrada por:
-O/a subdirector/a xeral de centros e comunidades galegas da Secretaría Xeral da Emigración, ou persoa en quen delegue.
-O/a subdirector/a xeral de Xestión e Calidade de Formación Profesional da Consellería de Educación e Ordenación Universitaria, ou persoa en quen delegue.
-Un funcionario de cada un destes departamentos, dos cales un actuará como secretario, con voz e voto.
Esta comisión axustarase no seu funcionamento ao previsto no capítulo II do título II da Lei 30/1992, de réxime xurídico das administracións públicas e do procedemento administrativo común.
Capítulo II
Disposicións xerais
Artigo 13º.-Orzamento.
Para a concesión destas bolsas destinarase un total de 550.000 , con cargo á aplicación orzamentaria 04.50.312C.480.0- Accións políticas migratorias dos orzamentos xerais da Comunidade Autónoma de Galicia para os anos 2009 e 2010, distribuídos entre os programas convocados do seguinte xeito:
1. Para a concesión das bolsas previstas no Programa 1 destinarase un total de 240.000 , de acordo coa seguinte distribución: 168.000  para o ano 2009 e 72.000  para o ano 2010.
Do crédito asignado inicialmente a este Programa 1 (240.000 ), destinarase o 65% (156.000 ) para a concesión de bolsas de nova adxudicación e o 40% restante (84.000 ) para a prórroga das bolsas concedidas en convocatorias anteriores.
A Secretaría Xeral de Universidades transfire a cantidade de 80.000  á Secretaría Xeral da Emigración para o ano 2009.
2. Para a concesión das bolsas previstas no Programa 2 destinarase un total de 150.000 . de acordo coa seguinte distribución: 105.000  para o ano 2009 e 45.000  para o ano 2010.
Do crédito asignado inicialmente a este Programa 2 (150.000 ), destinarase o 70% (105.000 ) para a concesión de bolsas de nova adxudicación e o 30% restante (45.000 ) para a prórroga das bolsas concedidas en convocatorias anteriores.
3. Para a concesión das bolsas previstas no Programa 3 destinarase un total de 160.000 , de acordo coa seguinte distribución: 112.000  para o ano 2009 e 48.000  para o ano 2010.
A Dirección Xeral de Educación, Formación Profesional e Innovación Educativa transfire a cantidade de 50.000  á Secretaría Xeral da Emigración para o ano 2009.
O crédito asignado inicialmente a cada programa poderá ser ampliado en función das maiores dispoñibilidades orzamentarias que se poidan producir na devandita aplicación.
Do mesmo xeito, poderá ser modificado en función das necesidades orzamentarias e/ou redistribuído internamente en cada programa ou entre os distintos programas previstos en función das solicitudes de bolsas presentadas.
Artigo 14º.-Contía das axudas.
Cada bolsa concedida dentro dos programas 1 e 2 (realización de estudos universitarios) estará integrada polos seguintes conceptos:
-Unha axuda máxima de 6.000 , destinada a sufragar os gastos académicos derivados dos seus estudos, da estadía e manutención.
-No caso dos solicitantes que opten a unha bolsa de nova adxudicación e acrediten residencia no estranxeiro, unha axuda destinada a sufragar os gastos derivados da viaxe de ida e volta entre o lugar de residencia do beneficiario no estranxeiro e a Comunidade Autónoma de Galicia:
-Estudantes residentes en países europeos: 350 .
-Estudantes residentes no resto de países: 1.000 .
Cada bolsa concedida dentro do Programa 3 (realización de ciclos superiores de formación profesional) estará integrada polos seguintes conceptos:
-Unha axuda máxima de 5.000 , destinada a sufragar os gastos académicos derivados dos seus estudos, da estadía e manutención.
-No caso dos solicitantes que acrediten residencia no estranxeiro, unha axuda destinada a sufragar os gastos derivados da viaxe de ida e volta entre o lugar de residencia do beneficiario no estranxeiro e a Comunidade Autónoma de Galicia:
-Estudantes residentes en países europeos: 350 .
-Estudantes residentes no resto de países: 1.000 .
As bolsas que se perciban a través destes dous programas para cursar estudos regrados, tanto en España como no estranxeiro, en todos os niveis e graos do sistema educativo están exentas de tributar segundo o establecido no artigo 7 da Lei 35/2006, do 28 de novembro, do imposto sobre a renda das persoas físicas e de modificación parcial das leis dos impostos sobre sociedades, sobre a renda de non residentes e sobre patrimonio e o artigo 14 do Real decreto lexislativo 5/2004, do 5 de marzo, polo que se aproba o texto refundido da Lei do imposto sobre a renda de non-residentes.
Artigo 15º.-Solicitudes e prazo de presentación.
1. O modelo oficial de solicitude que se publica como anexo a esta resolución, atópase á disposición dos interesados nas dependencias da Secretaría Xeral da Emigración, da Secretaría Xeral de Universidades e da Dirección Xeral de Educación, Formación Profesional e Innovación Educativa e nos enderezos da internet www.galiciaaberta.com e www.edu.xunta.es.
A solicitude presentarase, xunto coa documentación correspondente, ben no rexistro xeral da Secretaría Xeral da Emigración ou ben por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (entre os que figuran as delegacións da Xunta de Galicia en Buenos Aires e Montevideo).
Se a solicitude é presentada por correo, remitirase á Secretaría Xeral da Emigración, rúa Basquiños nº 2, 15704, Santiago de Compostela (A Coruña), España.
Igualmente, as solicitudes poderán presentarse nas representacións diplomáticas e oficinas consulares de España no estranxeiro.
2. O prazo de presentación de solicitudes será dun mes contado a partir do día seguinte ao da publicación desta resolución no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último do mes.
No suposto de que a solicitude de iniciación non reúna os requisitos exixidos ou a documentación presentada fose incompleta, a Secretaría Xeral da Emigración publicará na páxina web www.galiciaaberta.com e www.edu.xunta.es a relación de interesados que deberán emendar a súa solicitude, para que no prazo de 10 días corrixan a falta na que incorran ou acheguen os documentos preceptivos, indicándose que se non o fixeran se lles terá por desistido das súas peticións, de conformidade co disposto no artigo 71, logo de resolución ditada nos termos previstos no artigo 42 da Lei 30/1992, de réxime xurídico das administracións públicas e procedemento administrativo común.
Se por causas non imputables ao interesado non se puidesen presentar no prazo sinalado algunha da documentación ou xustificantes de carácter académico requiridos, poderase admitir a súa substitución por unha declaración responsable do solicitante. Neste caso, e con anterioridade á proposta de resolución de concesión da subvención, a Secretaría Xeral da Emigración requirirá a presentación nun prazo de 10 días da documentación que acredite a realidade dos datos contidos na citada declaración.
Artigo 16º.-Criterios de selección.
Como criterios obxectivos de avaliación teranse en conta os seguintes criterios:
1. O expediente académico do interesado en función das materias aprobadas e as súas cualificacións valorarase ata un máximo de 50 puntos.
2. As circunstancias económicas da unidade familiar en que se atope integrado o beneficiario valorarase ata un máximo de 40 puntos.
3. O emprego da lingua galega na realización das actividades para as que se solicita a axuda valorarase ata un máximo de 10 puntos (anexo VI).
Artigo 17º.-Ordenación, instrución e resolución do procedemento de concesión.
1. A ordenación e instrución do procedemento estará a cargo do servizo de tramitación de axudas aos centros e comunidades galegas da Secretaría Xeral da Emigración.
A selección dos candidatos para cada un dos programas convocados, tanto para a concesión de bolsas de nova adxudicación como para a prórroga das bolsas concedidas en convocatorias anteriores, efectuarase polas comisións seleccionadoras reguladas nesta resolución, segundo os criterios establecidos no artigo anterior. As comisións seleccionadoras, unha vez analizadas as solicitudes e documentación presentada, emitirán os informes nos que se concrete o resultado da avaliación efectuada.
O órgano instrutor, á vista dos informes das comisións seleccionadoras, formulará as propostas de resolución definitiva.
2. As resolucións ditadas polo secretario xeral da Emigración para cada un dos programas convocados, tanto para a concesión de bolsas de nova adxudicación como para a prórroga das bolsas concedidas en convocatorias anteriores, serán motivadas e publicadas no Diario Oficial de Galicia. Nas resolucións constará de maneira expresa a lista de suplentes e a/s causa/s de desestimación.
A convocatoria poderá declararse deserta total ou parcialmente.
Publicadas as resolucións, os interesados propostos como beneficiarios disporán dun prazo de 10 días para a súa aceptación. Transcorrido ese prazo sen que se produza manifestación expresa, a axuda entenderase tacitamente aceptada.
Ademais, e de conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Secretaría Xeral da Emigración publicará na súa páxina web www.galiciaaberta.com a relación dos beneficiarios e o importe das axudas concedidas, polo que, a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
3. O prazo máximo para resolver este procedemento será de catro meses, que se comezará a contar desde a data na que a respectiva solicitude teña entrada no rexistro da Secretaría Xeral da Emigración, órgano competente para a súa tramitación. Transcorrido este prazo sen que se notificase a resolución expresa, os interesados poderán entender desestimada a súa solicitude, de acordo co establecido no artigo 20.5º da Lei 9/2007, do 13 de xuño, de subvencións de Galicia.
4. As resolucións que se diten neste procedemento esgotan a vía administrativa, e contra elas cabe interpoñer potestativamente recurso de reposición ante o mesmo órgano que a ditou, no prazo dun mes contado a partir do día seguinte ao da publicación no Diario Oficial de Galicia ou no prazo de 3 meses contados a partir do día seguinte a aquel en que se entenda producido o acto presunto, no caso de solicitudes desestimadas por silencio administrativo, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
5. Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación no Diario Oficial de Galicia, no caso de resolución expresa, ou no prazo de 6 meses contados a partir do día seguinte a aquel en que se entenda producido o acto presunto, de acordo co establecido na Lei 29/1998, do 13 de xullo, da xurisdición contencioso-administrativa.
6. Logo de solicitude do beneficiario, poderase acordar un anticipo de ata o 30% da bolsa concedida segundo o establecido no artigo 63º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia. Neste caso, o resto do importe librarase no momento en que o beneficiario da bolsa presente a documentación exixida.
Artigo 18º.-Xustificación e pagamento da bolsa.
O/A bolseiro/a comprométese a cumprir todas as condicións recollidas nesta resolución mediante a presentación da seguinte documentación que deberá remitir á secretaría xeral no prazo de 30 días contados desde o día seguinte ao da publicación da resolución de concesión das bolsas no portal da Secretaría Xeral da Emigración www.galiciaaberta.com:
a) Xustificante orixinal ou debidamente cotexado que acredite a realización da matrícula dos estudos que se vaian realizar. No documento deberá figurar o selo da entidade bancaria xustificativo do pagamento realizado.
b) No caso de concesión de axuda para viaxe, deberase achegar a factura correspondente ou documentación xustificativa que acredite a realización da viaxe e o pagamento desta.
c) Certificación orixinal do número de conta bancaria da que o solicitante da bolsa sexa titular. No número da conta constará o código conta cliente, comprensivo dos códigos que identifican o banco, a oficina, o díxito de control e o número da conta no que se aboará o importe da bolsa.
d) Declaración xurada de que non ten concedidas outras bolsas ou axudas financiadas con fondos públicos ou privados (anexo IV).
e) Enderezo para efecto de notificacións e teléfono de contacto en Galicia (anexo VIII).
f) Declaración responsable de non ter débedas pendentes coa Administración tributaria estatal e autonómica, así como coa Seguridade Social (anexo VI).
Transcorrido este prazo sen que se achegue a citada documentación, considerarase que o/a interesado/a renuncia á bolsa concedida. Neste caso, ditarase a oportuna resolución nos termos do artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común. Así mesmo, as renuncias que se produzan poderán ser substituídas de acordo coa lista de suplentes publicada xunto á resolución á que se fai referencia no artigo 17.3º.
Unha vez presentada a documentación xustificativa, a Secretaría Xeral da Emigración procederá ao aboamento do 70% do importe da bolsa concedida mediante transferencia bancaria. Para o suposto en que se concedera o anticipo previsto no artigo 17 desta resolución, aboaráselle ao beneficiario o importe restante que corresponda ata chegar ao 70% da bolsa concedida.
O último pagamento, correspondente ao 30% restante, farase efectivo de xeito similar despois de que o/a bolseiro/a presente na Secretaría Xeral da Emigración, antes do 30 de setembro de 2010:
a) No caso do Programa 1 e 2, certificación académica dos estudos realizados durante o desfrute da bolsa ou informe do titor ou director do grupo de investigación en relación co cumprimento das súas obrigas como bolseiro durante os meses de duración da bolsa.
b) No caso do Programa 3, os beneficiarios das bolsas deberán achegar unha certificación que acredite que seguiron a avaliación continua cando menos no 70% dos módulos do ciclo durante o curso 2009-2010.
c) Declaración xurada de que non ten concedidas outras bolsas ou axudas financiadas con fondos públicos ou privados.
Aqueles/as alumnos/as que non presenten a documentación relacionada anteriormente para o pagamento do 30%, estarán incumprindo as súas obrigas como bolseiro/a e, polo tanto, deberán proceder á devolución da totalidade da bolsa percibida, xunto cos xuros de demora correspondentes, de conformidade co artigo 19.3º desta resolución.
Artigo 19º.-Obrigas dos bolseiros.
1. Con carácter xeral, os adxudicatarios das bolsas convocadas por medio desta resolución quedan obrigados a someterse aos requisitos legais e regulamentarios que recolla a normativa xeral de aplicación ás axudas e subvencións da Xunta de Galicia, en concreto as recollidas no artigo 11 da Lei 9/2007, do 13 de xuño, de subvencións de Galicia.
2. Así mesmo, os adxudicatarios están obrigados a:
a) Incorporarse en Galicia ao comezo do curso académico 2009-2010 ou, de non ser posible, o 15 de decembro de 2009 como data límite.
b) Residir durante o curso académico completo na Comunidade Autónoma de Galicia e comunicar á Secretaría Xeral da Emigración os cambios de enderezo que realice o beneficiario.
c) Comunicar por escrito a renuncia á bolsa no caso de producirse unha causa que determine a dita renuncia.
d) Os estudantes estranxeiros que non posúan algún tipo de cobertura sanitaria durante o tempo que dure a súa estancia por estudos nas universidades de Galicia deberán subscribir unha póliza de seguro de asistencia sanitaria privada.
e) O solicitante presta o seu consentimento para incluír e facer públicos, no rexistro público de axudas, subvencións e convenios e no rexistro público de sancións, creados nos artigo 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os datos relevantes referidos ás axudas e subvencións recibidas, así como ás sancións impostas.
Os datos referidos integrarán un ficheiro cuxo responsable será a Consellería de Facenda, ante quen se poderán exercitar os dereitos de acceso, rectificación, cancelación e oposición.
Salvo nos casos sinalados no artigo 9.4º do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a non autorización da obtención de datos ou a súa publicidade, poderá dar lugar a exclusión do proceso de participación para obter as axudas ou subvención ou, se procede, ao reintegro do importe concedido. Así mesmo, o solicitante autoriza á Secretaría Xeral da Emigración a cesión de datos a aqueles organismos da Administración xeral do Estado con competencias similares na materia co fin do exercicio das funcións que lle son propias.
f) Todos os trámites académicos necesarios para matricularse nos estudos elixidos deberán ser realizados directamente polos propios solicitantes.
3. No caso de renuncia ou incumprimento das súas obrigas, o/a bolseiro/a deberá proceder ao reintegro das cantidades xa percibidas, xunto cos xuros de demora que lle correspondan en cada caso.
Artigo 20º.-Incompatibilidades, seguimento, modificación da resolución de concesión e revogación.
1. Estas bolsas son incompatibles con outras bolsas ou axudas financiadas con fondos públicos ou privados agás con aquelas destinadas a cubrir algunha das accións formativas que o/a solicitante vai realizar segundo os seus estudos (asistencia a reunións, congresos, seminarios, cursos de especialización ou estadías noutros centros para aprender ou intercambiar técnicas de investigación).
2. A Secretaría Xeral da Emigración levará a cabo a función de control, avaliación e seguimento das bolsas concedidas ao abeiro desta resolución. Para realizar as devanditas funcións poderán utilizarse cantos medios estean á disposición da Secretaría Xeral da Emigración para comprobar os requisitos exixidos nesta resolución e demais normas vixentes que resulten de aplicación, para o cal os beneficiarios das axudas reguladas nesta resolución prestarán toda a colaboración que lles sexa requirida.
3. Os adxudicatarios das bolsas quedan obrigados a comunicarlle á Secretaría Xeral da Emigración, no momento en que se produza, calquera alteración dos requisitos exixidos na convocatoria ou de circunstancias sobrevidas que impidan ou dificulten a realización dos estudos, podendo a Secretaría Xeral adoptar a resolución de modificación da concesión que corresponda.
Así mesmo, estarán na obriga de prestaren colaboración e facilitaren canta documentación lles sexa requirida no exercicio das funcións de control que lle corresponden á Intervención Xeral da Comunidade Autónoma, así como ao Consello de Contas e Tribunal de Contas, no exercicio da súa función de fiscalización e control do destino destas axudas.
4. Na produción escrita derivada do traballo realizado como bolseiro/a de terceiro ciclo, deberá constar a expresión: «Co apoio da Secretaría Xeral da Emigración e da Consellería de Educación e Ordenación Universitaria da Xunta de Galicia».
5. Procederá o reintegro total ou parcial das cantidades percibidas e a exixencia do xuro de demora, nos casos e nos termos previstos nos artigos 33 e seguintes, da Lei 9/2007, do 13 de xuño, de subvencións de Galicia.
6. A Subdirección Xeral de Centros e Comunidades Galegas poderá recadar dos peticionarios as aclaracións, comprobacións ou documentación complementaria, orixinal ou copia compulsada, que se considere necesaria para acreditar mellor o exacto cumprimento das condicións exixidas para a concesión das bolsas previstas nesta resolución.
Autorízase o secretario xeral da Emigración para ditar as resolucións que tecnicamente sexan necesarias para o cumprimento desta resolución.
Esta resolución entrará en vigor o día seguinte ao da súa publicación no Diario Oficial de Galicia.
Artigo 21º.-Recursos.
Contra esta resolución cabe interpoñer potestativamente recurso de reposición ante o mesmo órgano que a ditou, no prazo dun mes contado a partir do día seguinte ao da súa publicación no Diario Oficial de Galicia.
Así mesmo, poderá interpoñerse recurso contencioso administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación, de acordo co establecido na Lei 29/1998, do 13 de xullo, da xurisdición contencioso-administrativa.
Santiago de Compostela, 25 de xuño de 2009.
J. Santiago Camba Bouzas
Secretario xeral da Emigración
Ver referencia pdf "12700D004P012.PDF"
Ver referencia pdf "12700D005P025.PDF"